Up-113/01
Natisni
Opravilna št.:
Up-113/01
Datum odločitve:
3. 7. 2001
ECLI:
ECLI:SI:USRS:2001:Up.113.01
Akt:
Ustavna pritožba A. A.
Izrek:
Ustavna pritožba A. A. se zavrže.
Evidenčni stavek:
Ker je vloga pritožnika kljub pozivu, naj vlogo ustrezno dopolni, ostala tako pomanjkljiva, da je ni mogoče preizkusiti, jo je Ustavno sodišče zavrglo.
Geslo:
Nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
21. 3. 2001
Vrsta odločitve:
sklep
Vrsta rešitve:
zavrženje
Dokument:
US20930
Up-113/01
3. 7. 2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji dne 3. julija 2001
s k l e n i l o :
Ustavna pritožba A. A. se zavrže.
O b r a z l o ž i t e v
1. Pritožnik navaja, da vlaga pritožbo zoper Ministrstvo za zunanje zadeve Republike Slovenije, ker ne izpolnjuje svoje ustavne obveznosti in s tem povzroča veliko škodo Republiki Sloveniji. Kot dokaz za svoje navedbe prilaga odgovor Ministrstva za zunanje zadeve št. 921-92-5253/97 z dne 23. 3. 2000 na pritožnikovo pismo ministru dr. B. B.
2. Ker je bila pritožnikova vloga pomanjkljiva, ga je Ustavno sodišče pozvalo k dopolnitvi. Pri tem ga je opozorilo, da lahko ustavno pritožbo zavrže, če je v določenem roku ne bo dopolnil.
Pritožnik v vlogi z dne 15. 6. 2001 navaja, da je odgovor Ministrstva za zunanje zadeve dokaz "da Ministrstvo noče obravnavati zadeve in da je odgovor lažen." Zahteva, da se njegova tožba obravnava takoj in da ni razlogov, zaradi katerih bi Ustavno sodišče njegovo tožbo zavrglo.
3. Na podlagi Ustave in Zakona o Ustavnem sodišču (Uradni list RS, št. 15/94 - v nadaljevanju ZUstS) je Ustavno sodišče pristojno, da odloča o ustavnih pritožbah zaradi kršitev človekovih pravic in temeljnih svoboščin s posamičnimi akti (šesta alinea prvega odstavka 160. člena Ustave in šesta alinea prvega odstavka 21. člena ZUstS). ZUstS v posebnem V. poglavju določa pogoje, ki morajo biti izpolnjeni za vložitev ustavne pritožbe. Ustavno pritožbo je mogoče vložiti šele, ko so zoper posamični akt (npr. sodbo ali sklep sodišča) izčrpana vsa pravna sredstva. Vložiti jo je treba v 60 dneh od dneva vročitve posamičnega akta, zoper katerega je mogoča ustavna pritožba, v njej pa je treba navesti posamični akt, ki se izpodbija, dejstva, ki pritožbo utemeljujejo, in domnevno kršitev človekove pravice in temeljne svoboščine.
4. Iz pritožnikovih vlog ni razvidno, zoper kateri posamični akt vlaga pritožbo in katere človekove pravice in temeljne svoboščine naj bi mu bile z njim kršene. Odgovor Ministrstva za zunanje zadeve, ki ga pritožnik prilaga ustavni pritožbi, ni akt, zoper katerega bi bilo možno vložiti ustavno pritožbo, prav tako pa Ustavno sodišče ni pristojno za obravnavanje tožb, vloženih zoper ministrstva.
5. Ker je vloga pritožnika kljub pozivu, naj jo ustrezno dopolni, ostala tako pomanjkljiva, da je ni mogoče preizkusiti, jo je Ustavno sodišče zavrglo.
6. Senat Ustavnega sodišča je ta sklep sprejel na podlagi četrte alinee prvega odstavka 55. člena ZUstS v sestavi: predsdnica Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan